**Koulun henkilökunta ja yhteystietoja**

Hyllykallion koulu Opintie 8 60510 Hyllykallio | www.seinajoki.fi/hyllykallionkoulu

Rehtori Vararehtori
Irene Turenius Tuomo Huttunen
irene.turenius@seinajoki.fi tuomo.huttunen@seinajoki.fi
050 3651 568 044 425 5181

Koulusihteeri (ke klo 12 >, to, pe)
Milla Keto-Aro
milla.keto-aro@seinajoki.fi
06 416 7508

Opettajainhuone 050 378 1980 | 050 379 3095

Henkilökunnan sähköpostiosoitteet ovat muotoa etunimi.sukunimi@seinajoki.fi

**Luokat ja opettajat lukuvuonna 2020-21**

1. A Heikki Öhmann 1. B Jaana Lahti

2. A Susanna Hiirikoski 2. B Päivi Nikkarikoski ja 1.3. > Minna S. Mäenpää

2. C Pirjo Kotkaniemi 1.-2. Ulla Mieto ja 16.2. > Miko Saarela

3. A Maunu Malkamäki 3. B Helena Rasku

4. A Jesse Miilumäki 4. B Anne Pikkukangas

3.-4. Elina Hietamäki 5. A Sirpa Ala-Louvesniemi

5. B Kati Särmö 6. A Tuomo Huttunen

6. B Miro Hautamäki 5.-6. Mari Sirén

1.-6. Kirsi Rajamäki | 044 425 5774

A2- ja B1-ruotsi ja saksa Elina Jaskari

englanti Jarkko Saarikoski, Elina Jaskari, Anne Pikkukangas ja Irene Turenius

laaja-alainen erityisopetus Anna Niemistö

resurssiopettaja (to-pe) Johanna Huttunen

**Koulunkäynninohjaajat**

Eija Niemi yleisopetus ja etätunnit Anitta Lähde yleisopetus ja etätunnit

Minna Vuorinen yleisopetus Sari Suksi yleisopetus

Hanna-Riikka Uotila 1.-2. Katri Nurmela 3.-4. ja 5.-6.

Niina Mäki-Kahma 3.-4. Juuso Keskinen 3.-4.

Antti Pöllänen 5.-6. Anne-Marie Rintala 1.-6.

Johanna Haapala 1.-6. Aleksandra Bushmanova 1.-6.

Katja Johansson yleisopetus Tanja Kalliokoski yleisopetus

Ella Luoto 1.-2.

Minja Vuorinen iltapäivätoiminta Anna-Maria Kohtamäki iltapäivätoiminta

Koulullamme on lukuvuoden aikana myös kasvatus- ja ohjausalan opiskelijoita työharjoitteluissa.

**Koulun alkamis- ja päättymisajat päivittäin**

1. tunti 8-8.45

2. tunti 8.50-9.35 Huom! ”Ysin” aamut alkavat klo 8.50

3. tunti 10-10.45 (luokan ruokailu ja ruokavälitunti vaikuttavat oppitunnin loppumisaikaan)

4. tunti 11/11.15-11.45/12 (luokan ruokailu ja ruokavälitunti vaikuttavat oppitunnin loppumisaikaan)

5. tunti 12.15-13

6. tunti 13.15-14

7. tunti 14.15-15 (viimeinen tunti alkaa yleensä klo 14 ja loppuu klo 14.45)

Taito- ja taideaineiden kaksoistunnit päivän lopussa pidetään yleensä yhteen ja näin ollen koulun loppumisaika voi poiketa yllä olevasta. Myös torstain val-tunnit (4.-6 luokat) voivat loppua yllä olevasta poiketen. Opettaja ilmoittaa poikkeavista koulun alkamis- ja loppumisajoista erikseen.

Vietämme pitkää välituntia klo 9.35-10. Välitunnit vietetään ulkona. Välituntivalvojina ovat opettajat ja ohjaajat vakiovuoroillaan.

**Lukuvuosi ja lomat**

Koulun lukuvuosi jaetaan syys- ja kevätlukukauteen. Työpäiviä on yhteensä 190.

Syyslukukausi: 12.8.-22.12.2020

Kevätlukukausi: 7.1.-5.6.2021

Talviloma viikolla 9: 1.3.-7.3.2021

Pääsiäinen: 1.4.-5.4.2021 (to-ma)

Muut vapaat: helatorstai 13.5.2021 ja perjantai 14.5.2021

**Hyllykallion koulun toimintakulttuuri**

Toimimme yhdessä yhteisillä säännöillä yhdessä. Kaikki kouluyhteisön jäsenet ovat kasvattajia. Koulun oppilaat ovat yhteisiä, joten kaikki aikuiset ohjaavat lasten toimintaa: koko koulu kasvattaa. Toivomme tukea yhteisen kasvatusvastuun toteuttamiseen myös kodeilta ja koko kylä kasvattaa –hengen leviämistä Hyllykallion kylään.

Koulun toiminnassa lapsia kuullaan ja kannustetaan osallistumaan ja vaikuttamaan koulun toimintaan. Tavoitteena on, että lapset oppisivat kantamaan vastuuta ympäristöstään ja toiminnastaan itsenäisesti ja yhdessä toisten kanssa sekä toimimaan tavoitteellisesti ja pitkäjänteisesti.

**Helmi**

Seinäjoen perusopetuksessa on käytössä oppilashallinto-ohjelma Helmi, jota käytämme kodin ja koulun väliseen viestintään. Helmi on vaihtumassa Wilmaan. Wilma otetaan käyttöön joko kevätlukukauden lopulla tai vasta lukuvuoden 2021-22 alussa.

Helmi sisältää koulun arkitoimintaa tukevia ominaisuuksia opettajille, oppilaille ja huoltajille (mm. arviointi, viestintä, poissaolot, kokeet, lukujärjestykset, läksyt, tiedotteet, tapaamiskalenterin, sähköiset vuorovaikutteiset lomakkeet ja kyselyt). Käytänteet siihen, miten Helmeä yhteistyössä kodin ja koulun välillä käytetään, tulevat tutuiksi ajan myötä. Käytänteissä voi olla opettaja- ja koulukohtaisia eroja.

Puhelimeen kannattaa ladata maksuton Helmi mukana –sovellus, joka helpottaa yhteydenpitoa Helmellä.

Helmi-ohjeistusta, esim. unohtuneiden tunnusten vaihtamisesta, löytyy kaupungin perusopetuksen nettisivuilta osoitteesta: http://www.seinajoki.fi/varhaiskasvatusjakoulutus/perusopetus/helmi.html

**Yhteystiedot**

Huoltajan tehtävä on tarkistaa Helmestä huollettavansa yhteystiedot. Lapsen muuttuneet tiedot Helmeen päivittää koulusihteeri Milla Keto-Aro. Huoltaja päivittää itse omat tietonsa. Huolehdittehan, että yhteystiedot ovat Helmessä oikein.

**Poissaolot ja lomaläksyt**

Jos oppilas on sairauden vuoksi poissa koulusta, siitä on ilmoitettava opettajalle mahdollisimman pian. Opettaja merkitsee Helmeen oppilaan poissaolon. Koulussa seurataan oppilaan poissaoloja. Kaupungin yhteisten ohjeiden mukaan runsaista poissaoloista ja niiden syistä keskustellaan oppilaan ja hänen huoltajiensa kanssa.

Lapsen kannattaa opetella heti koulutaipaleensa alussa omatoimisesti kysymään poissaolopäivien läksyt luokkatovereiltaan. Opettaja ilmoittaa lapsen lomaläksyt joko ennen lomaa tai loman jälkeen. Käytäntö voi vaihdella opettajasta riippuen.

Muihin poissaoloihin kuin sairaudesta johtuviin, oma opettaja voi antaa luvan kirjallisen hakemuksen perusteella 1-3 päiväksi. Tätä pidemmät poissaolohakemukset käsittelee rehtori. Hakemuksen voit tulostaa koulumme nettisivuilta Tiedotteet-alasivulta. Lomamatkojen ja ns. omien lomien aikana vastuu lapsen opiskelusta on vanhemmilla. Lomaläksyt sovitaan opettajan kanssa.

Mikäli oppilaalla on tarvetta pitempiaikaiseen vapautukseen liikunnasta, tulee hänellä olla lääkärintodistus. Satunnaisen lyhyen vapautuksen voi myöntää liikunnanopettaja huoltajan allekirjoittaman tiedotteen perusteella.

**Hygieniaohjeita**

Lasten ja aikuisten yhdessäolo koulussa kierrättää monenlaisia sairauksia lapsilla, lasten perheillä, koulun henkilökunnalla ja heidän perheillään. Taudin aiheuttajat tarttuvat henkilöstä toiseen tavallisesti hengitysteiden välityksellä, mutta suurelta osin myös käsien välityksellä. Useat taudit tarttuvat jo ennen niiden puhkeamista. Eli koulussa voi olla monta taudinkantajaa jo ennen sairauksien toteamista.

Vaarattomien vatsaflunssien ja jokavuotisten kausi-influenssien lisäksi lasten yhdessäolo suuremmissa ryhmissä saattaa lisätä ja helpottaa myös päätäiden siirtymistä päästä toiseen tai kihomatojen leviämistä. Pyydämme, että muistutatte lapsianne kotona siitä, että pipoja, lippiksiä eikä muita päähineitä vaihdella ja lainailla. Sama koskee hiusharjoja, -pantoja ja pampuloita jne. Päähineet kannattaa säilyttää naulakon sijaan oman takin hihassa tai repussa, niin mahdolliset täitartunnat eivät pääse leviämään. Kihomatojen ehkäisemisessä tärkeintä on niin ikään hyvä ja tehokas käsihygienia ja kynsien pitäminen lyhyinä.

Infektioiden ehkäisemisessä käsienpesu on kaikkein tärkein ja tehokkain tapa. Hyvä hygienia vähentää lasten infektioita ja sairauksia, kun sekä koulun henkilökunta että lasten perheet panostavat yhdessä lasten terveyden ylläpitämiseen.

Koronasta ja sen vaikutuksista koulutyöhön tiedotetaan erikseen, mutta tehokkaimmat keinot ehkäistä koronaviruksen tarttumista on hyvä käsihygienia, turvavälit ja se, että sairaana ei tulla kouluun.

**Sairas lapsi**

Sairaan lapsen paikka on kotona – anna lapsen toipua kotona siihen saakka, että hän on kuumeeton ja jaksaa olla koulussa normaaleissa toiminnoissa mukana. Jos lapsi sairastuu kesken koulupäivän, pyydämme vanhempia hakemaan hänet kotiin lepäämään. Jos sairas lapsi lähetetään kesken päivän kotiin, ilmoitamme lapsen vanhemmalle.

Kun lapsi on sairauden vuoksi poissa koulusta, siitä ilmoitetaan mahdollisimman pian opettajalle. Lapsi kysyy omatoimisesti läksyt esimerkiksi luokkatovereiltaan.

**Turvallinen koulupiha ja saattoliikenne**

**Koulun pihaan ei saa ajaa autolla.** Jos kuljetatte lastanne autolla kouluun, Opintien puolella lapsi jätetään tien päässä olevalle parkkipaikalle tai Hyllykallion seurakuntakodin pihaan. Sieltä lapsi kävelee tai hänet voi saattaa koulun pihaan. Kehätien puolella autoilla ei saa ajaa opettajien parkkipaikalle. Lapsi jätetään Tenavatielle peliareenan aidan viereen.

Näillä ohjeilla pyrimme varmistamaan kävelevien ja pyöräilevien lasten liikenneturvallisuuden, koulutakseille esteettömän kulun koululaisten nouto- ja jättöpaikalle ja opettajien ja ohjaajien pääsyn henkilökunnan parkkipaikoille.

Lapset ja autot eivät sovi samalle pihalle samaan aikaan.

**Aamut ja iltapäivät**

Koulupäivä alkaa lukujärjestyksen mukaan. Lukuvuoden aikana tulee joitain poikkeuksia aikatauluihin, joista ilmoitetaan oppilaille ja huoltajille Helmellä erikseen. Kun koulu aamulla alkaa, oppilaat tulevat vasta kellon soitosta sisälle. Koulun pihaan ei kannata tulla kovin paljon ennen koulun alkua, koska pihalla ei ole ennen klo 8 valvontaa.

Koulu loppuu lukujärjestyksen mukaan tai opettajan erikseen ilmoittaman aikataulun mukaan (esim. päivän viimeiset kaksoistunnit pidetään usein yhteen ja päivä loppuu välitunnin verran aiemmin). Oppilaat, jotka eivät ole iltapäivätoiminnassa, lähtevät välittömästi koulupäivän loppumisen jälkeen kotimatkalle. Kännykät saa ottaa käyttöön vasta koulun alueelta poistumisen jälkeen. Koululle ei voi jäädä viettämään aikaa koulupäivän päättymisen jälkeen.

**Koulukuljetukset**

Koulukuljetusetuuden kilometrirajat ovat 1.-4.-luokkalaisilla 3 km ja 5.-9.-luokkalaisilla 5 km. Koulukuljetusta ei tarvitse hakea erikseen hakemuksella, jos koulukuljetusehto täyttyy matkan perusteella ja koulu on oppilaan lähikoulu. Kuljetushakemus täytetään niissä tapauksissa, kun haetaan harkinnanvaraista kuljetusetuutta. Koulukuljetusta haetaan sähköisesti Helmen kautta osoitteessa: www.seinajoki.fi/varhaiskasvatusjakoulutus/perusopetus/koulumatkatja-kuljetukset

Kuljetusmatka on koulumatka. Kuljetuksen aikana oppilaat käyttäytyvät asiallisesti ja hyvin. Kuljetusmatkan aikana kuljettaja vastaa oppilaista. Matkan aikana on noudatettava koulun järjestyssääntöjä sekä kuljettajan ohjeita on noudatettava.

Koulusta johtuvat lukujärjestys- ja kuljetusmuutokset ilmoitetaan liikennöitsijälle koulusta. Oppilaan huoltaja ilmoittaa aina kodista johtuvat kuljetusmuutokset, esim. lapsen sairastuminen tai muu poissaolo. Huoltajat ilmoittavat liikennöitsijälle myös silloin, jos lapsi kuljetetaan kouluun/koulusta itse. Kuljetusmuutokset voi ilmoittaa sähköpostilla: koulukyyti@keskustaksi.fi tai puhelimitse: 0100 84999.

**Oppilaskunta**

Koulussamme toimii oppilaiden vaaleilla valitsema oppilaskunnan hallitus, jossa on edustaja ja varaedustaja jokaisesta luokasta. Oppilaskunnan tehtävänä on osallistaa oppilaita kehittämään kouluyhteisön toimintaa ja vaikuttaan oppilaita koskeviin kysymyksiin. Oppilaskunnalla on tärkeä rooli kouluyhteisön yhteishengen luomisessa. Oppilaskuntaa ohjaavat Pirjo Kotkaniemi ja Kati Särmö.

**Vertaissovittelu – Verso**

Vertaissovittelu on ratkaisukeskeisyyteen pohjautuva menetelmä, joka tarjoaa vaihtoehtoisen ja vapaaehtoisen tavan ratkaista oppilaiden välisiä ristiriitoja koulun arjessa. Sovittelulla puututaan mieltä pahoittavaan toimintaan mahdollisimman pian.
Vertaissovittelijaoppilaat auttavat ristiriitojen osapuolina olevia oppilaita löytämään itse ratkaisun. Oppilaat saavat kertoa oman näkemyksensä, kuvata tuntemuksiaan ja pohtia eri ratkaisuvaihtoehtoja. Sovittelun lopuksi tehdään osapuolia koskeva sopimus, jota seurataan. Syyllisiä ei etsitä eikä vertaissovittelu ole rangaistus, vaan aina mahdollisuus kohdata toinen osapuoli saman pöydän ääressä ja tulla kuulluksi tasavertaisesti. Sovittelussa ei jaeta rangaistuksia. Verso-toimintaa koordinoi Sirpa Ala-Louvesniemi.

**Yhdessä yhteistyöllä**

Seinäjoen kaupungin yhteinen toimintamalli konfliktitilanteiden ennaltaehkäisyyn, ratkaisemiseen ja jälkikäsittelyyn. Toimintamalli ohjaa arvostavaan kohtaamiseen sekä konfliktien rakentavaan ratkaisemiseen. "Meidän hyvä fiilis" on kantava voima. Se rakennetaan yhdessä yhteistyöllä. Näin yhteisössä syntyy hyväksyvä ja myönteinen ilmapiiri, missä valtaepätasapainoa ei pääse syntymään. Keinoina ovat mm. tunne- ja vuorovaikutustaitojen harjoitteleminen ja jatkuva ryhmäytyminen.

Konfliktitilanteessa virheet käänteet voimavaraksi ja riidat rakentaviksi ratkaisuiksi. Opitaan, että konflikti ei riko, vaan se rakentaa. Ei ole kiusaajaa, ei kiusattua. On pahaa oloa, on syitä ja seurauksia. On ratkaisuja, kun on tahtoa ja yhteistyötä. Ei rakenneta rooleja, vaan etsitään yhdessä ratkaisuja tukemalla jokaisen vahvuuksia ja hyviä ominaisuuksia. Huolehditaan seuranta ja mahdolliseen jälkikäsittelyyn ohjaaminen.

Toimintamalli perustuu moniammatillisen osaamisen hyödyntämiseen, oppilaiden osallistumiseen sekä kodin ja koulun väliseen yhteistyöhön.

**Vanhempainneuvosto Vanne**

Vanhempainneuvosto on vanhempien ääni kouluun. Vanhempainneuvosto tukee toiminnallaan koulun kasvatustyötä. Koulun vanhempainneuvoston toiminnassa toteutuu kodin ja koulun yhteistyö.

Vanhempainneuvoston jäseneksi valitaan yksi vanhempien edustaja ja varajäsen/luokka. Jos olet kiinnostunut työmuodosta, ilmoittaudu rohkeasti vanhempainillassa luokkasi edustajaksi.

**Kodin ja koulun välinen yhteistyö**

Opettajien ja huoltajien välinen yhteistyö on tärkeä osa lapsen koulunkäyntiä. Kodin ja koulun yhtenäiset kasvatustavoitteet ovat lapsen kannalta ensiarvoisen tärkeät. Yhteistyötä tarvitaan jatkuvasti, että kumpikin kasvattajaosapuoli on selvillä lapsen tilanteesta.

Yhteistyömuodoista tärkeimmät ovat vanhempainillat ja –vartit, arviointikeskustelut sekä henkilökohtaiset yhteydenotot. Päivittäisen yhteydenpidon välineenä käytämme Helmeä. Kiireellisissä asioissa voi asioida hyvin myös puhelimella tai piipahtaa opettajan juttusilla. Opettajiin saa puhelimitse parhaiten yhteyden välituntien aikana soittamalla opettajainhuoneeseen tai kansliaan. Oppituntien aikana ollaan luokissa.

Opettajat tekevät työtä myös oppituntien ulkopuolella. Opettajaa voi tavoitella koulun työajan ulkopuolella, mutta on hyvä muistaa, että opettajaa ei ole tarpeen tavoittaa mihin vuorokaudenaikaan tahansa. Opettajat kertovat luokittain oman tapansa ja toiveensa yhteydenpitoon.

**Opetussuunnitelma**

Opetus ja oppilaiden arviointi perustuvat opetussuunnitelmaan. Koulussamme noudatetaan valtakunnallisia perusopetuksen opetussuunnitelman perusteita sekä eteläpohjalaista opetussuunnitelmaa. Lisäksi Hyllykallion koulun omassa ops:ssa on joitain tarkennuksia koulun omista käytänteistä. Eteläpohjalainen opetussuunnitelma löytyy kaupungin perusopetuksen nettisivuilta. Koulun opetussuunnitelma löytyy koulun nettisivuilta: http://seinajoki.fi/hyllykallionkoulu ja maakunnallinen sekä kaupungin ops osoitteesta: http://www.seinajoki.fi/varhaiskasvatusjakoulutus/perusopetus/opetussuunnitelma.html

Toivomme, että tutustutte opetussuunnitelmaan.

**Arviointi**

Opettaja seuraa päivittäin oppilaiden edistymistä ja arvioi taitojen kehittymistä. Oppilaat tekevät myös itsearviointeja ja vertaisarviointia lukuvuoden aikana. Lopputuloksen lisäksi arvioinnin kohteena ovat työskentely ja käyttäytyminen.

Lapsen edistymistä ja osaamista ei verrata toisiin lapsiin, vaan opetussuunnitelman tavoitteisiin.

Kaikki oppilaat saavat lukuvuoden viimeisenä työpäivänä 5.6.2021 lukuvuosiarvioinnin (kevättodistus).
1.-4. luokilla käydään uuden opetussuunnitelman mukainen arviointikeskustelu, johon osallistuvat opettaja, vanhemmat/vanhempi ja lapsi. Arviointikeskustelut pidetään marras-tammikuun aikana. Keskustelu kirjataan ja tallennetaan oppilaan arviointitietoihin Helmeen ja se on virallinen väliarviointi.

1.-3. luokilla lukuvuosiarvioinnissa käytetään sanallista arviointia ja 4. luokasta eteenpäin numeroarviointia.

5.-6.-luokkalaiset saavat jouluna välitiedotteen.

Arviointikeskustelut käydään opettajan virka-aikana ellei opettaja toisin ilmoita. Opettajat antavat koteihin luokittain keskusteluajat, jotka huoltajat varaavat tai sopivat muulla opettajan ilmoittamalla tavalla. Arviointikeskustelun kesto on noin 15 minuuttia ja se pidetään koululla. Arviointikeskusteluja pidetään lukuvuodessa yksi oppilasta kohden.

Oppimisen tavoitteet asetetaan opetussuunnitelman mukaisesti lukuvuoden alussa. Tavoitteet saatetaan oppilaiden tietoon ikätasoon sopivalla tavalla. Oppimisen tavoitteet ja arviointiperusteet tiedotetaan myös teille huoltajille.

**Kielivalinnat**

3.-luokkalaiset valitsevat kevätlukukauden aikana valinnaisen A2-kielen. Valinnainen kieli alkaa 4. luokalla ja valinta on sitova. 3.-luokkalaiset voivat valita seuraavista kielistä: ruotsi, saksa, ranska tai espanja. 3. luokalla tehty A2-kielivalinta on sitova.

Kielivalinnoista tiedotetaan tarkemmin 3. luokan syksyn vanhempainillassa ja kevätlukukauden alussa. Lisätietoja kielivalinnoista löydät opetustoimen nettisivuilta osoitteesta: http://www.seinajoki.fi/varhaiskasvatusjakoulutus/perusopetus/opiskeluperuskoulussa\_2/kieletjapainotettuopetus

Uuden opetussuunnitelman mukaan B1-kieli eli kaikille pakollinen ruotsi alkaa 6. luokalla. B1-ruotsia on 2 tuntia viikossa.

Kielivalinnoista annetaan lisää tietoa 3.-luokkalaisille ja heidän huoltajilleen tammikuussa 2021.

**Valinnaisaineet**

4.-6. luokkien oppilaat opiskelevat yhden tunnin viikossa valinnaisainetta. Valinnaisaineet voivat olla ns. perinteisiä oppiaineita (esim. käsityöt, kuvataide, musiikki jne), mutta myös ei perinteistä oppiainetta (esim. sarjakuvakurssi, videotyöpaja, lautapelit, koodaus, palloilu jne.).

3.-5. luokkien oppilaat saavat esittää toiveita toteutettavista valinnaisaineista. Valinnat tehdään yhdeksi lukuvuodeksi kerrallaan kevätlukukaudella.

Alakoulun valinnaisilla ei ole vaikutusta yläkoulun valinnaisuuteen.

**Kouluruokailu**

Ruokailu on opetustilanne ja sitä valvoo opettaja. Tavoitteena on ohjata terveellisiin ruokatottumuksiin, oppia hyviä pöytätapoja, haarukan ja veitsen käyttöä, tutustua uusiin makuihin ja oppia oikean määrän annostelua. Kouluateria on 1/3 lapsen päivittäisestä ravinnontarpeesta. Kouluaterian lisäksi kasvava lapsi tarvitsee tasapainoisen ateriarytmin myös kotona.

Mahdollisista allergioista, erityisruokavalioista ja niihin liittyvistä muutoksista toimitetaan terveydenhoitajan tai lääkärintodistus koulun keittiön palveluvastaava Suvi Virtaselle, puh. 044 4700 222 tai suvi.virtanen@seinajoki.fi. Jos todistus puuttuu, olkaa yhteydessä kouluterveydenhoitaja Terhi Julkuun.

Mahdollisista välipalakäytännöistä sovitaan luokanopettajan kanssa.

**Päivänavaukset ja koulun uskonnolliset tilaisuudet**

Nurmon kappeliseurakunta pitää koulussamme kolme kertaa kuukaudessa päivänavauksen. Syyslukukaudella päivänavaukset ovat perjantaisin ja keväällä torstaisin klo 9.30-9.45. Seurakunnan pitämät päivänavaukset ovat tunnustuksellisia eli sisältävät uskonnollisia kertomuksia, virsien laulamista ja rukouksen. Kerran kuukaudessa pidetään juhlasalissa koko koulun yhteinen tunnustukseton päivänavaus.

Oppilas ei ole velvollinen osallistumaan omantuntonsa vastaisesti uskonnon harjoittamiseen ja tunnustukselliseen toimintaan. Niille oppilaille, jotka eivät osallistu seurakunnan järjestämiin päivänavauksiin, järjestetään aikuisen ohjaama uskonnoton päivänavaus koulun tiloissa samaan aikaan seurakunnan päivänavauksen kanssa.

Teemme eteläpohjalaisen ja Seinäjoen kaupungin opetussuunnitelman mukaista yhteistyötä eri seurakuntien kanssa. Lukuvuoden aikana järjestetään juhlia joko itsenäisesti koulun toimesta tai yhteistyössä seurakunnan kanssa (esim. jouluna, pääsiäisenä, keväällä). Juhliin voi sisältyä tunnustuksellisuutta.

Lapsen osallistumista koulun uskonnollisiin tilaisuuksiin on tiedusteltu Helmellä. Olethan yhteydessä välittömästi lapsesi luokanopettajaan, jos et ole vastannut kyselyyn tai tilanne on muuttunut. Oppilaille, jotka eivät osallistu koulun uskonnollisiin tilaisuuksiin, järjestetään uskonnoton vaihtoehto.

Koronan vuoksi lukuvuonna 2020-21 ei ole yhteisiä päivänavauksia salissa. Tunnustukseton päivänavaus tulee keskusradiosta kevätlukukaudella joka torstai klo 9.35-9.45.

**Oppilashuolto**

Oppilashuolto kuuluu kaikille kouluyhteisössä työskenteleville, ja sitä toteutetaan yhteistyössä kotien kanssa. Tavoitteena on luoda turvallinen ja terveellinen oppimis- ja työympäristö, suojata mielenterveyttä ja ehkäistä syrjäytymistä sekä edistää koko kouluyhteisön hyvinvointia. Lisäksi oppilashuolto on oppimisvaikeuksien ja muiden ongelmien varhaista tunnistamista ja niihin puuttumista.

**Kouluterveydenhuolto**

Kouluterveydenhuollon tavoitteena on oppilaiden terveyden edistäminen ja terveen kasvun ja kehityksen tukeminen. Kouluterveydenhoitaja tapaa oppilaat vuosittain terveystarkastuksissa, antaa terveysneuvontaa, toimii oppilashuoltoryhmän jäsenenä ja toimii koulun terveydellisten olojen valvojana.

Myös teiltä vanhemmilta toivotaan yhteydenottoa kouluterveydenhoitajaan, jos jokin asia huolestuttaa teitä lapsenne kohdalla. Koululääkäri tapaa oppilaat ja vanhemmat laajassa terveystarkastuksessa ensimmäisellä ja viidennellä luokalla.

Koulutapaturmat hoidetaan ensisijaisesti terveyskeskuksessa. Varsinainen sairaanhoito ja todetun sairauden jälkihoito eivät kuulu kouluterveydenhuoltoon.

Kouluterveydenhoitajan yhteystiedot ovat:

Terhi Julku | terhi.julku@seinajoki.fi | 044 4255 625.

Kouluterveydenhoitaja on tavattavissa Hyllykallion koululla maanantaisin, tiistaisin, keskiviikkoisin ja perjantaisin.

**Koulukuraattori**

Koulukuraattori on koulun sosiaalityöntekijä, joka auttaa ja tukee oppilaita ja heidän perheitään erilaisissa koulunkäyntiin, kasvuun ja kehitykseen liittyvissä asioissa. Kuraattoriin voi ottaa yhteyttä oppilas itse, vanhemmat tai opettajat. Keskustelut ovat aina luottamuksellisia ja asioiden hoitamiseksi etsitään ratkaisuja yhdessä. Kuraattori osallistuu oppilashuoltotyöryhmän kokouksiin ja on tavattavissa koululla sopimuksen mukaisesti.

Koulukuraattorin yhteystiedot ovat: Päivi Märijärvi | paivi.marijarvi@seinajoki.fi | 044 4700466

**Oppimisen ja koulunkäynnin tuki**

Mahdollisuus saada ohjausta ja tukea on jokaisen oppilaan oikeus. Opetukseen kuuluu oppilaan tarvitseman tuen tarjoaminen. Oppimisen ja koulunkäynnin tuen kolmiportaiseen malliin kuuluvat yleinen, tehostettu ja erityinen tuki.

Yleistä tukea antaa pääsääntöisesti oma opettaja. Käytettävissä olevia tukimuotoja ovat esim. tukiopetus, yhteydenpito huoltajan kanssa ja laaja-alaisen erityisopettajan antama osa-aikainen erityisopetus yhdessä tai useammassa oppiaineessa. Myös vanhemman tuki on tärkeää. Jos yleisen tuen keinot eivät riitä, siirrytään tehostettuun tukeen. Tehostetun tuen aloittamiseksi laaditaan pedagoginen arvio, joka tarkistetaan moniammatillisesti esim. oppilashuoltoryhmässä. Arviosta keskustellaan myös huoltajan kanssa. Oppilaalle laaditaan myös oppimissuunnitelma, johon kirjataan oppilaan saama tehostettu tuki. Oppimissuunnitelma laaditaan yhdessä opettajan, huoltajan ja laaja-alaisen erityisopettajan kanssa ja se päivitetään vähintään kerran lukuvuodessa.

Tehostettu tuki on yleistä tukea säännöllisempää. Käytettäviä tuen muotoja ovat esimerkiksi jatkuva osa-aikainen erityisopetus, tehtävien eriyttäminen, säännöllinen tukiopetus ja huoltajan kanssa tehtävä yhteistyö.

Mikäli oppilaan saama tehostettu tuki arvioidaan riittämättömäksi, laaditaan oppilaalle pedagoginen selvitys, jonka tarkoituksena on saattaa oppilas erityisen tuen piiriin. Selvityksestä keskustellaan huoltajan kanssa. Käytettyjä erityisen tuen muotoja ovat esimerkiksi oppiaineen yksilöllistäminen, opiskelu pienluokassa tai muut yksilölliset opetusjärjestelyt.

Hyllykallion koulussa toimivat laaja-alaiset erityisopettajat Anna Niemistö ja Mira Ojala. He antavat osa-aikaista erityisopetusta yksilöllisesti, pienryhmässä tai samanaikaisopetuksena yleisopetuksen luokassa. Oppilas voi saada osa-aikaista erityisopetusta osana yleistä tukea jaksoittain esimerkiksi puheopetukseen, lukemiseen, kirjoittamiseen, englannin tai matematiikan taitoihin.

Yleisen tuen aikana annettava osa-aikainen erityisopetus ei ole luonteeltaan jatkuvaa. Tehostetun tuen aikana oppilaan osa-aikaisen erityisopetuksen tuki korostuu ja se muuttuu säännöllisemmäksi. Osa-aikaisen erityisopetuksen määrä ja laatu kuvataan tehostetun tuen päätöksen saaneelle oppilaalle laaditussa oppimissuunnitelmassa. Erityisen tuen päätöksen saaneen oppilaan osa-aikaisen erityisopetuksen määrä ja laatu kuvataan henkilökohtaisen opetuksen järjestämistä koskevassa suunnitelmassa (hojks).

Päävastuu oppilaan tarvitseman tuen arvioinnista on opettajalla. Vanhempien kannattaa kuitenkin olla yhteydessä lasta opettaviin opettajiin, mikäli huoli oppimisesta tai muista koulunkäyntiin vaikuttavista asioista lisääntyy.

Laaja-alaisten erityisopettajien yhteystiedot ovat:

Anna Niemistö | anna.niemisto@seinajoki.fi

Mira Ojala | mira.ojala@seinajoki.fi

**Psykologi- ja perheneuvontapalvelut**

Koulupsykologi on terveydenhuollon ammattihenkilö, jonka työn keskeinen tavoite on tukea oppilaan hyvinvointia, tervettä kasvua ja kehitystä. Tavoitteena on oppimis- ja sopeutumisvaikeuksien ennaltaehkäisy ja vähentäminen sekä oppilaan kehitystason ja yksilöllisten valmiuksien huomioiminen koulunkäynnissä.

Ota yhteyttä, kun

* lapsen kehitys tai käyttäytyminen huolettaa (lapsella on esim. keskittymisvaikeuksia, levottomuutta, uhmakkuutta, aggressiivisuutta, jännitystä, masentuneisuutta, ahdistuneisuutta tai pelkotiloja),
* haluat keskustella kasvatus- ja perhekysymyksistä,
* perhe-elämässä tai parisuhteessa on pulmia tai
* perheessä on jokin akuutti kriisi (esim. vanhempien ero, väkivaltaa, vanhemman sairastuminen tai läheisen kuolema)

Palvelumuotoja ovat

* lasten ja nuorten tutkimukset sekä yksilö- ja ryhmätukiterapiat,
* pariterapia lapsiperheiden vanhemmille,
* perheneuvonta, perheterapia,
* puhelinneuvonta ja
* perheasiansovittelu.

Koulupsykologin yhteystiedot ovat:

Seinäjoen terveyskeskus

Psykologi- ja perheneuvontapalvelut

Valtionktu 1 (2. krs)

60100 Seinäjoki

http://www.seinajoki.fi/sosiaali-jaterveyspalvelut/terveyspalvelut/psykologi-japerheneuvontapalvelut/yhteystiedot

**Aamu- ja iltapäivätoiminta**

Koululla järjestetään perusopetuslain mukaista 1.-2.-luokkalaisten ja erityislasten iltapäivätoimintaa koulun työpäivinä klo 12-16 välisenä aikana. Päivittäisiin rutiineihin kuuluvat välipala, askartelu, leikki, hyvien tapojen harjoittelu ja ulkoilu.

Iltapäivätoiminnan ohjaajat ovat Anna-Maria Kohtamäki, Hanna-Riikka Uotila, Johanna Haapala, Anne-Marie Rintala ja Sari Suksi. Iltapäivätoiminnan puhelinnumerot ovat: 044 7541 777 ja 044 7541 773

Sähköpostiosoite on: hyllis.apip@seinajoki.fi

Vapaita paikkoja voit tiedustella iltapäivätoiminnan koordinaattori Sini Vainolta | 06 416 7338 | sini.vainio@seinajoki.fi

**Koulu- ja liikuntavarusteet**

Vanhempien pitää huolehtia, että lapsi on puettu kouluun sään ja vuodenajan olosuhteiden mukaan. Välitunnit vietetään ulkona.

Suosittelemme, että lapsilla on koulussa sisätossut tai –kengät. Vaatteet, kengät ja liikuntavarusteet kannattaa nimikoida.

Sisäliikuntatunneille käy t-paita ja shortsit, jumppapuku tai muu kevyt vaihdettava liikuntaan sopiva vaate. Ulkoliikuntaan pukeudutaan sään mukaisesti liikuntaan soveltuvaan asuun ja kenkiin. Liikuntatuntien jälkeen käydään pesulla. Talvella luistelu- ja hiihtotunneille otetaan omat varusteet; luistelutunneille myös kypärä. Koululla on jonkin verran lainattavaksi tarkoitettuja hiihto- ja luisteluvälineitä.

**Hammashuolto**

Koululaisten suun terveydenhuolto on siirtynyt Hyllykalliolta Nurmon hammashoitolaan (osoite Valkiavuorentie 4 ja puhelinnumero: 06 425 5425 keskitetty ajanvaraus).

Hammaslääkäri Erja Nevala

Hammashoitaja Päivi Kaatikko

Suuhygienisti Pirkko Takala

Vuositarkastukset tehdään seuraavasti:

1.lk syksy 2020

2.lk yksilöllisen tarpeen mukaisesti

3.lk syksy 2020

4.lk yksilöllisen tarpeen mukaisesti

5.lk kevät 2021

6.lk yksilöllisen tarpeen mukaisesti

Suun terveydenhuolto ja hammaslääkärikäynnit eivät ole koulun toimintaa. Kun lapsella on aika hammashoitolaan, niin vanhemmat ilmoittavat siitä opettajalle Helmellä tai sähköpostilla. Hammashoitolakäynneillä lapsi on vanhempien vastuulla.

**Oppilaiden omien laitteiden käyttö opetuksessa (perusopetusjohtajan ja tvt-tiimin linjaus)**

Mobiililaitteiden (esim. älypuhelin, tabletti, läppäri) ja erilaisten verkkopalveluiden käyttö on nykyään jokapäiväistä. Myös koulussa tavoitellaan työelämän tavoin sitä, että tieto- ja viestintätekniikan käyttö olisi luonteva osa työskentelyä.

Tietotekninen välineistö halutaan tuoda jokaisen oppijan henkilökohtaiseen käyttöön mahdollistamalla omien laitteiden käyttö koulussa, koulun laitteiden lisäksi. Seinäjoella kannustetaan kouluja hyödyntämään opetuksessa omia mobiililaitteita, joita monilla oppilailla on jo mukana muutenkin. Oppilailla on mahdollisuus päästä oman koulun tarjoamaan langattomaan verkkoon omilla laitteillaan.

Koulujen langatonta verkkoa on laajennettu kattavaksi tällä hetkellä jo kaikille Seinäjoen kouluille, paitsi muutamalle remontissa olevalle koululle - niissäkin on jatkossa langaton verkko kattavasti käytettävissä remontin valmistumisen myötä.

Oppilaiden omia laitteita käytetään kouluaikana koululla sovittujen sääntöjen mukaisesti koulun/opettajan antamien ohjeiden mukaisesti. Oppilas voi käyttää myös koulun laitteita kuten tähänkin asti. Omiin laitteisiin ei perusopetuksessa ole velvoitetta.

On hyvä huomioida, että oppilaiden omat laitteet eivät ole koulun vakuutuksen piirissä, jolloin niitä tuodaan kouluun omalla vastuulla. Vakuutusyhtiöltä tarkistettujen ohjeiden mukaan kannattaa harkita oman vakuutusturvan laajentamista, mikäli omia laitteita tuodaan kouluun.

**Säännöt**

Oppilaan on suoritettava tehtävänsä tunnollisesti ja käyttäydyttävä asiallisesti (PoL§35). Koulussamme noudatetaan Seinäjoen kaupungin koulujen järjestyssääntöjä ja koulussa sovittuja toimintatapoja. Järjestyssäännöt ovat tämän tiedotteen viimeisellä sivulla. Koululaisen tulee huolehtia hyvin käytössää olevista oppikirjoista ja muista välineistä. Koulun yhteiseen omaisuuteen on suhtauduttava vastuuntuntoisesti. Monia oppikirjoja käytetään useamman vuoden ajan, joten kirjat on syytä päällystää kontaktimuovilla.

Pyöräilijöiden on käytettävä pyöräilykypärää. Kypärä on pakollinen koulumatkoilla ja kaikilla kouluaikana tehtävillä pyörämatkoilla. Suosittelemme, että 1.-2.-luokkalaiet kulkisivat koulumatkansa kävellen.

**Seinäjoen kaupunginvaltuuston vahvistamat opetustoimen ”some-teesit”:**

1. Unitila ei ole ruututila, vaan se on nukkumista ja lepoa varten.
2. Suositellaan kodeille ns. kännykkäparkin perustamista muualle kuin makuuhuoneeseen. Kännykät rajataan nukkuma-alueen ulkopuolelle, ja kännykkäparkki toimii samalla puhelinten latauspaikkana.
3. Ruutuajaksi suositellaan korkeintaan saman verran aikaa päivässä kuin on muuta toimintaa, esimerkiksi liikkumista tai musiikin harrastamista.
4. Riittävästä ulkoilusta tulee huolehtia säännöllisesti, koska se pitää mielen virkeänä.
5. Ruutuaikaan ja unitilaan liittyvät asiat ovat kotien vastuulla. Koulu voi olla näissä rinnalla kulkijana kodin kasvatuskumppanina. Ollaan yhdessä kiinnostuneita lapsen ja nuoren elämästä. Yhteisellä työllä on mahdollista päästä hyviin tuloksiin.

**Järjestyssäännöt**

1. Käyn koulua säännöllisesti. Sairauspoissaolon huoltaja ilmoittaa koululle välittömästi ja muihin poissaoloihin huoltaja pyytää luvan. Enintään kolmen päivän poissaoloon luvan myöntää luokanopettaja ja muihin poissaoloihin rehtori.
2. Noudatan koulussa opettajien ja muun henkilökunnan antamia ohjeita.
3. Toimin koulussa hyvien tapojen mukaisesti. Käyttäydyn kohteliaasti ja ystävällisesti aikuisia ja muita oppilaita kohtaan. Hyvään käyttäytymiseen kuuluu myös asiallinen kielenkäyttö ja tarkoituksenmukainen pukeutuminen.
4. Koulupäivän vietän koulun alueella. Poistuminen on sallittua vain opettajan luvalla.
5. Pidän osaltani huolta koulun tiloista, välineistä ja muusta omaisuudesta. Samoin huolehdin työ- ja ruokailupaikkani sekä koko koulualueen siisteydestä ja viihtyisyydestä.
6. Annan kaikille koulun oppilaille ja aikuisille työrauhan. Liikun koulun tiloissa rauhallisesti ja kunnioitan kaikkien fyysistä koskemattomuutta. Huolehdin osaltani yleisestä turvallisuudesta.
7. Mikäli koulussa sattuu vahinko tai onnettomuus, ilmoitan siitä opettajalle. Tahallisen tai tuottamuksellisen vahingon seuraukset joutuu tekijä itse siivoamaan ja korvaamaan.
8. En tuo kouluun koulutyöhön kuulumattomia tavaroita tai elintarvikkeita. Käytän mobiililaitteita (esim. matkapuhelin, tablettitietokone) koulun ohjeiden mukaan. Koulu ei korvaa mobiililaitteille tai muille tavaroille koulussa aiheutuneita vahinkoja tai niiden katoamista.
9. Koulumatka on aamulla kotoa kouluun, koulun päätyttyä koulusta suoraan kotiin tai iltapäivätoimintaan. Koulumatkoilla käyttäydyn asiallisesti, noudatan liikennesääntöjä ja hyviä tapoja.
10. Polkupyörät ja muut kulkuneuvot jätän koulupäivän ajaksi lukittuina niille varatuille paikoille, joissa ei saa koulupäivän aikana oleskella. Koulu ei vastaa kulkuneuvoille mahdollisesti aiheutuneista vahingoista tai niiden katoamisesta.

Mikäli järjestyssääntöjä rikotaan, kasvatuskeskustelu on ensisijainen tapa puuttua oppilaan häiritsevään tai epäasialliseen käytökseen. Muutoin käytetään perusopetuslain määrittelemiä kurinpidollisia toimenpiteitä ja rangaistuksia.

Hyvää uutta vuotta 2021!